
ЗАПОВЕД №  2133/09.08.2016    
ОТНОСНО: Даване на съгласие за участие на Община Бургас с проектни предложения за финансиране по Проект "Красива България" на Министерство на труда и социалната политика (МТСП) по:  МЯРКА М01-01 „ОСИГУРЯВАНЕ НА ДОСТЪПНА СРЕДА НА ОБЩЕСТВЕНИ СГРАДИ” и осигуряване на съфинансиране на проектите от страна на Община Бургас.
    
УВАЖАЕМИ ОБЩИНСКИ СЪВЕТНИЦИ,

Проект "Красива България" (ПКБ) на Министерство на труда и социалната политика (МТСП) стартира кампания за набиране на документи за кандидатстване по проекти за бюджет 2016 г.  
Община Бургас е в процес на разработване на проектнo предложениe с работнo наименование „Осигуряване на достъпна среда в плувен комплекс „Флора”, Бургас“ по мярка М01-01 „Осигуряване на достъпна среда на обществени сгради”, в рамките на която се финансират  строително-монтажни/ремонтни работи (СМР/СРР), чрез които съществуващи сгради (държавна или общинска собственост) се привеждат в съответствие с изискванията за достъпност и безопасност при експлоатация. Тези СМР/СРР са за създаване на достъпни: 
-
елементи за преодоляване на различни нива (стълби, отговарящи на изискванията за достъпност, рампи, подемни платформи и асансьори);

-
входни и комуникационни пространства в сградите;

-
помещения и пространства за общо ползване; 

-
санитарно-хигиенни и спомагателни помещения.. 
Според условията на програмата финансовата рамка на всяко проектно-предложение е минимум 30 000 и максимум 170 000 лв. с ДДС, като съфинансиращата вноска от кандидата е минимум 10%. 
Подготвяния от Община Бургас проект е с бюджет на планираните дейности в размер до 60 000 лв., от които съфинансиране от Община Бургас до 10 000, 00 лв. 
Съгласно условията на Проект „Красива България“ разпределението на средствата за всеки проект са, както следва:
- 95% за СМР;

- 5% за организация, оперативно управление и контрол от страна на ПКБ.
Съществуващо положение: 

Към настоящия момент достъпа на хора с увреждания в 3- те плувни басейна и зрителските трибуни на плувен комплекс „Флора”, Бургас е силно затруднен поради липсата на подходяща инфраструктура. Това е и причината Община Бургас да подготви документация за кандидатстване по Проект „Красива България“ за осигуряване на достъпна среда в плувен комплекс „Флора”, Бургас 
Предвидени мерки: 

За осигуряване достъпа в плувен комплекс „Флора”, Бургас се предвижда:
- Доставка и монтаж на стълбищен инвалиден асансьор;
- Доставка и монтаж на втоматизирана платформа към стълбищен инвалиден асансьор;
- Доставка и монтаж на 2 бр. подемници за плувни басейни.

В съответствие с изискванията на програмата, съфинансирането от страна на кандидата следва да е в размер на не по-малко от 10% от общата стойност на бюджета на всеки един проекта.

Предвид гореизложеното, на основание чл. 21, ал. 1, т. 8 от Закон за местното самоуправление и местната администрация, предлагам, Общински съвет Бургас да вземе следното
РЕШЕНИЕ:

І. Общински съвет-Бургас дава съгласие Община Бургас да кандидатства по програма „Красива България за бюджет 2016г. по Мярка М01-01 „Осигуряване на достъпна среда на обществени сгради” с проектно предложение с работни наименование „Осигуряване на достъпна среда в плувен комплекс „Флора”, Бургас“

ІІ. Общински съвет-Бургас дава съгласие Община Бургас да осигури необходимото съфинансиране по проектите в размер до 10 000 лв. (десет хиляди лева).

ІІІ. След изпълнение на планираните строително – ремонтни дейности, предназначението на целевите обекти да не се променя за срок от минимум 5 години.

